Slökkvilið höfuðborgarsvæðisins hefur lokið störfum við einbýlishús við Kaldasel í Reykjavík, þar sem eldur kviknaði í morgun. Lögregla hefur tekið við vettvangnum og rannsakar nú eldsupptök. Húsið er stórskemmt. Um skeið risu eldsúlurnar hátt upp af því og sáust víða að. Tilkynning um eldinn barst um 20 mínútur í sjö í morgun og voru slökkviliðsmenn búnir að ná stjórn á eldinum fyrir klukkan átta. Árni Ómar Árnason, varðstjóri hjá Slökkviliði höfuðborgarsvæðisins, var við húsið og greindi fréttastofu frá stöðunni þar.